“Pagharap sa Hamon ng Lingkod-Bayan”

Sa ating panauhing pandangal, Kalihim Leila M. De Lima, kay Dekana Dr. Maria Fe Mendoza, kay Dr. Abueva, dating Pangulo ng UP at *Professor Emeritus*, sa mga opisyal at administrador ng ating kolehiyo,sa ating mga propesor, sa mga kawani, sa ating mga mahal na magulang at mga mahal sa buhay, at higit sa lahat, sa aking kapwa mga magsisipagtapos, isang malaya, maluwalhati, at magandang hapon sa ating lahat!

Meron akong kwentong nais kong ibahagi sa inyo. Una, paano nga ba ako naging mag-aaral ng *Public Administration*? Naalala ko nung fini-fill-up ko yung application form sa UPCAT, ibang kurso yung una kong nilagay. Pero dahil sa mungkahi ng aking ina, pinalitan ko iyon, at pinili ko ang *Public Ad*. Kaya salamat sa kanya at nandito ako ngayon. Swak rin naman kung tutuusin. Anong kurso pa ba ang pinakamainam para maisakatuparan ko ang hangaring paglingkuran ang bayan kaysa sa isang kursong may salitang *public* sa kanyang pangalan. Alam nang nakararami sa inyo, mga kasama ko sa *undergrad,* na sa unang taon pa lang,ito na ang kurso ko. Kokonti lang kami noon, kaya akala ko, hindi ganun karami ang may hangaring makapaglingkod. Pero nasaksihan ko ang paglaki ng ating pamilya, ng ating *batch*, at pati na rin ng mga sumunod sa atin, at hindi ko mapigilang masiyahan dito.

Pangalawa, noong *freshie* ako, nilista ko ang mga dapat na dalhin sa unang araw ng pasukan: ID, form 5, ballpen, papel, kwaderno, at huli sa lahat, ang pinakamahalaga, *self-confidence*. Sabi ko noon, “Emir, ibang mundo na ang kolehiyo sa nakasanayan noong hayskul. Kailangan mong tumayo sa sariling paa, kumayod sa sariling pagsisikap nang hindi na aasa pa sa iba.” Importante nga naman ang tiwala sa sarili. Ito ang aking naging sandigan upang makalahok sa pagpapalitan ng mga kuru-kuro, at para makasalamuha ang aking kapwa sa loob at labas ng Unibersidad. Subalit, sa pagdaan ng panahon, aking napagtantong hindi ako maaaring tumindig mag-isa. Nalaman ko rito sa NCPAG, sa UP na mas kakailanganin pa palang magtiwala sa iba.

Hindi natapos ang karunungang ating nakamit sa mga aklat at sangkaterbang babasahin. Kasama rin ang karunungang nakuha mula sa pakikipag-ugnayan sa ating mga propesor, mga kawani, sa mga kapwa kamag-aral, sa mga alagad ng ating pamahalaan, at sa ating mga kababayan. Ang mabuting pakikipag-ugnayang ito ang nagsilbing daan para maunawaan natin nang mas malalim ang kahulugan ng pakikipagkapwa-tao sa loob o labas man ng kolehiyo at ng unibersidad.

Kilala ang ating kolehiyo, ang NCPAG, bilang *National College of Public Administration and Governance*. Naalala niyo pa ba noong *orientation* natin, kung saan tinawag din ang NCPAG na “National College of Papers and Groupworks”? Totoo man o hindi, kinailangan nating maging masipag sa ating mga *requirement*, mga pagsusulit, ulat, papel, feasib, thesis, at iba pa. Idagdag pa diyan ang mga tungkulin natin bilang kasapi ng mga *student organization*, na naging daan para mapaglingkuran natin ang ating kapwa Pilipino kahit nag-aaral pa tayo.Sa wakas, magbubunga na ang paghihirap, pagpupursigi, at pagpupuyat. Hindi biro ang ating pinagdaanan, kaya’t bigyan natin ang ating mga sarili at ang mga taong umagapay sa atin – mga kamag-anak, mga propesor, mga tunay na kaibigan, at ang Panginoon – nang isang masigabong palakpakan.

Sa huli, iba-iba man tayo ng pinanggalingan, iisa rin ang ating patutunguhan: ang daan tungo sa pag-sablay, ang daan na ating tatahakin pagkatapos ng linggong ito. Parang kalian lang, dinadaanan natin ang mga *sunflower* tapos sasabihin natin, “Darating din ang panahon at ngingiti kayo para sa akin.” Hindi naging hadlang ang paglilipat ng *academic calendar* upang sila’y mamulaklak sa ating lahat, kahit pa nahirapan sila, gaya natin.

Tandaan natin ang yugtong ito ng ating buhay, na tayo’y nakasablay bilang tanda sa lahat ng ating pinagpaguran at pinagsumikapan. Isuot natin ito nang may pagmamalaki dahil pinaghirapan natin ito. Yabang na kung yabang, minsan lang naman e. Damhin natin ang hindi nating mapantayang kaligayahan at hindi maiiwasang kalungkutan. Dahil sa aklat ng ating buhay, dito nagtatapos ang kabanata ng pagiging estudyante natin. Pero asahan nating sa paglipat sa susunod na kabanata, blangko ang mga pahina, hinihintay lamang nilang itala natin ang mga susunod na kuwento, laban, at tagumpay.

Sa pagtagal ng ating pananatili sa Unibersidad, patuloy ding lumawak ang ating pagtingin at pagtindig sa mga bagay-bagay, kabilang na ang mga isyung panlipunan at pang-sangkatauhan. Binigyan tayo ng NCPAG at ng UP hindi lamang ng maraming lente o paraan ng pagtingin, kundi pati rin ang kalayaan para piliin ang mga lenteng gagamitin sa pagsusuri at pagbigay-solusyon.

Ngunit hindi mapagkakailang maraming panibagong pagsubok ang naghihintay sa atin paglabas ng unibersidad. Inaabangan na tayo ng ating mga kapwa Pilipino at sabik na silang malaman kung paano natin sila mapaglilingkuran, lalo pa’t galing tayo sa Unibersidad ng Pilipinas. Hindi naman sa tinatakot ko kayo, ngunit tunay na mabigat ang responsibilidad natin bilang mga iskolar ng bayan at dapat nating isabuhay ang tungkuling tinanggap natin nang buong puso nang nagpasya tayong pumasok sa UP.

Hindi natin maaaring takbuhan ang ating mga hamon.  Saan man tayo magtago, hahabulin at aabutin tayo nito. Kaya’t sa halip na tumakas, harapin natin sila. Nagawa nga nating harapin ang pagsubok bilang mga mag-aaral ng Pamamahalaang Pambayan o *Public Administration.* Pagkatapos ng hapong ito, haharapin naman natin ang hamon ng pagiging lingkod-bayan: ang manatiling tapat at totoo sa ating konsensya, sa batas, sa ating kapwa Pilipino, sa ating bayan, at sa buong mundo. Sa bagay, wala naman tayong monopolyo sa paglilingkod. Kahit sino naman, malayang maging alagad para sa lahat ng Pilipino. Yun nga lang, hamon ito sa atin bilang mga magsisipagtapos ng kursong naka-ugat sa publiko, sa bayan.

Marami sa atin, marahil, ang papasok o di kaya’y nasa pamahalaan na. Magkakaroon na tayo ng kapangyarihan, gaano man kamunti, para maisakatuparan ang ating hinahangad na lipunan. Ngunit kaakibat ng kapangyarihan ang pagsisiyasat ng publiko at syempre, ang tukso o temptasyon. Maraming lalapit sa atin, hihingi ng pabor at mag-aalok ng kapalit. Gaano man kalaki ang halaga, huwag nating ibenta kaninuman ang ating dangal at husay. Hindi po totoong kailangang piliin ang *“lesser of two evils”* at lalong hindi tamang sabihing “wala na raw tayong magagawa dahil ‘yan na ang nakagawian e, ‘yan na ang sistema.” Huwag nating hayaang malagay sa panganib ang ating pangalan, ang ating pinaglalaban, at ang ating prinsipyo. Sa halip, iparinig natin ang ating tinig sa pagtutol sa nakagawian, at makilahok tayo sa pagtigil nito. Magiging mahirap at malungkot ang daan, pero hindi ba’t mas masarap sa pakiramdam ang manatiling tapat at tumulong na magwagi ang integridad kaysa tiisin na lamang ang kabaluktutang nakasanayan?

Kahit hindi man humantong ang ating kapalaran sa pamahalaan, panatilihin pa rin natin ang kalinisan ng ating pagkatao. Nawa’y maging marangal at mabuting mamamayan tayo. Sa pagtanggi sa tukso, huwag rin tayong maging pagmumulan nito.

Bukod sa dangal – *honor*, ipagpatuloy natin ang tradisyon ng dunong at galing – excellence – ng ating unibersidad. Paghusayan natin sa anumang karerang ating papasukin, pamahalaan man, pribadong sector o *civil society*. Pairalin natin hindi lang kung ano ang galing sa isip, kundi pati na rin ang nag-uugat sa ating budhi o konsensya. Sa puntong ito, nasa mga kamay natin ang tagumpay hindi lang para sa iilan kundi para sa lahat!

Ipakita rin nating aktibo tayo hindi lang sa loob ng apat na sulok ng ating paaralan o opisina, kundi sa ating lipunan. Marahil ang pinakamahalagang aral na aking natutunan dito sa NCPAG at sa UP ay ang halaga ng paglalaan ng oras, panahon, at pagod sa pagtuon at pagtugon ng mga isyung kinakaharap ng ating bayan.

May paniniwala po ang ating mga kababayang Aeta na hindi masasabing gumiginhawa ang iyong buhay kung nakikita mo namang naghihirap ang iyong kapwa. Hindi po tayo dapat magpayaman nang higit sa ating kailangan dahil utang natin sa lahat ng Pilipino ang ating tinamong tagumpay at karunungan. Marapat lamang na sila muna’y pagsilbihan bago ang ating mga sariling kapakanan. Pakinggan natin ang kanilang mga tinig, abutin natin sila, lalo na ang mga nasa kanayunan at magulong lupain, at gawin natin ang makakaya sa pagsasakatuparan ng kanilang mga pangarap.

Hindi hadlang ang pagiging bata pa para magawa natin ito. Hindi na rin tayo simpleng tagatanggap lang ng magandang kinabukasan. Malaki ang papel natin sa para mahulma ang ating paroroonan. Sa simpleng pagtanggi sa pagtanggap **at** pag-alok ng lagay o suhol at sa pagsunod sa batas **at** pakikilahok sa paggawa nito, may magagawa na tayo para ibahin ang kaisipan o *mindset* ng ating mga kamag-anak, kaibigan, katrabaho, kakilala, at kababayan. Maiisip nila, “*It does not have to be this way.”*

Patuloy nating tutulan ang baluktot na pampublikong administrasyon na ating nakikita at makilahok tayo sa mga gawain tungo sa matuwid na pampublikong pamamahala. Imulat natin sa ating mga liderna binabantayan natin sila nang kumilos sila hindi para lamang sa pansariling interes kundi para sa ikabubuti ng nakararami, sa ikabubuti ng lahat. Hindi sapat na gamitin natin ang karapatang bumoto para mabigyan ng kapangyarihan ang may busilak na puso para sa bayan at may kakayahan at napatunayan tungo sa pagpapaunlad nito. *We must speak out and be heard.*Umaasa ang mga mamamayan na ang ating kaalaman, karunungan at karanasan ang daan upang maging matuwid at maunlad ang ating panunungkulan, lalo na sa panahong ipagkakatiwala sa ating pamunuan ang mga sangay ng pamahalaan, ng pribadong sektor o ng *civil society*.

*We, the youth, shall not merely make a difference. We are the difference. Let us lead the path towards a brighter tomorrow.*

*We demand accountability, transparency, efficiency, economy, effectiveness, and equity and all other societal values from our government, from our leaders. Therefore, it is only just that we also deliver these demands of our countrymen. We must exhibit leadership and citizenship by example. The Filipino people expect nothing less from us.*

*No matter where we go from here, let us not forget where we came from, the home that brought us all together in the first place. Let us give NCPAG, the University of the Philippines, and our people a reason to remember our names, for better and not for worse, that in the best way we can.*

Kung inyo pong mamarapatin, nais ko pong tapusin ang aking mensahe ngayon sa naiibang paraan (magbi-beatbox):

Graduates ng UPD at NCPAG

Ibalik sa bayan, karunuga’t sipag

Edukasyon ating maging gabay

Tungo sa mas maginhawang buhay

Iisang ugat lahing pinagmulan

Kaya’t pag-ugnayin ang buong sambayanan

Payabungin natin ating kakayahan

Nang Pilipino’y hangaan ng mundo

Na may husay at dangal

Sama-sama tayo, sulong lingkod bayan! Maraming salamat po, maligayang pagtatapos, at mabuhay!